ব্রাজিলিয়ান সুন্দরীর প্রেমে মজেছেন আরিয়ান

মুম্বই: বলিউড বাদশা শাহরুখ (Shah Rukh Khan) পুত্র আরিয়ান খান (Aryan Khan) বরাবরই থাকেন আলোচনার শীর্ষে। আরিয়ান আজকাল তাঁর নতুন ব্র্যান্ড, প্রমোশন এসব কিছু নিয়েই চর্চায় রয়েছেন। এবার আরিয়ান খানের প্রেমের গুঞ্জন তুঙ্গে। বি-টাউনের অন্দরে কান পাতলেই শোনা যাচ্ছে, তিনি নাকি মন দিয়েছেন এক বিদেশিনীকে। ব্রাজিলিয়ান সুন্দরীর সঙ্গে বি-টাউনে মাঝেমধ্যেই দেখা যাচ্ছে শাহরুখ-পুত্রকে।

বিদেশিনীর প্রেমের নেশায় বুঁদ রয়েছেন আরিয়ান খান। তাঁর মন মুগ্ধ ব্রাজিলের বিখ্যাত বিকিনি মডেল লারিসা বনেসিতে (Brazilian Actress LarissaBonesi)। দু-একটি ছবিতে অভিনয়ও করেছেন। মাস দুয়েক আগেই এক পার্টি থেকে ভাইরাল হয়েছিল আরিয়ান-লারিসার ছবি। এমনকী রবিবার মুম্বইয়ে এক পার্টিতে গিয়েছিলেন আরিয়ান। সেই পার্টিতে উপস্থিত ছিলেন লারিসাও। নেটদুনিয়ায় ছড়িয়ে পড়া এক ভিডিওতে দেখা যায়, আরিয়ান একাই পার্টিতে ঢোকেন। ঠিক তার কিছুক্ষণ পর লারিসাকে পার্টিতে ঢুকতে দেখা গিয়েছে। পার্টিতে দুজনের পোশাকে ছিল রংমিলান্তি। আরিয়ানকে দেখা গেল, কালো টি শার্ট, কার্গো প্যান্টে আর ডেনিম জ্যাকেটে। অন্যদিকে লারিসা পরেছিলেন ডেনিম জ্যাকেটের সঙ্গে ব্ল্যাক ক্রপ টপ এবং শর্টস।

দেখা গিয়েছে, লারিসাকে ইনস্টাগ্রামে ফলো করেন আরিয়ান। এই অভিনেত্রীকে নয়, তার গোটা পরিবারকেই অনুসরণ করেন বাদশা-পুত্র। জানা যাচ্ছে, লারিসার মাকে জন্মদিনে নাকি উপহারও পাঠিয়েছেন আরিয়ান। লারিসাও স্যোশাল মিডিয়ায় খান পরিবারকে ফলো করেন।